
Medicina internă este una dintre cele mai complexe specialităţi me- 
dicale, în care examenul obiectiv al bolnavului continuă să îşi păstreze 
importanţa, acesta neputând fi înlocuit încă de niciun test paraclinic. 
Un diagnostic pozitiv corect şi complet impune însă de cele mai multe 
ori efectuarea unor teste paraclinice, care aduc elemente suplimentare, 
„dovezi 11 esenţiale pentru confirmarea suspiciunii clinice. Dezvoltarea 
efervescentă a tehnicilor de explorări funcţionale din ultimele decenii, 
facilitată în special de progresele imagisticii medicale, a impus noi stan- 
darde de diagnostic şi tratament în medicina internă. Având în vedere 
că pregătirea unui internist începe de pe băncile facultăţii, este necesar 
ca studenţii şi rezidenţii să fie familiarizaţi cu explorările funcţionale fo- 
losite în medicina internă şi în specialităţile derivate din aceasta. Trebu- 
ie cunoscute indicaţiile unei anumite metode de explorare paraclinică, 
informaţiile pe care le poate aduce, dar şi limitele sale, riscurile pe care 
le presupune. Foarte puţine explorări sunt complet lipsite de riscuri, 
de aceea ele nu trebuie folosite abuziv, ci numai după cântărirea atentă 
a raportului risc/beneficiu şi după obţinerea consimţământului infor- 
mat al pacientului. Este foarte importantă şi cunoaşterea sensibilităţii şi 
specificităţii diagnostice ale unei explorări funcţionale, care de cele mai 
multe ori trebuie integrată într-un algoritm complex de explorări. 

Această carte este adresată mai ales studenţilor şi rezidenţilor, care se 
pregătesc pentru examenele practice din cadrul stagiilor medicale, dar 
şi pentru cele de rezidenţiat şi specialitate. Totodată, este utilă şi medi- 
cilor specialişti, interesaţi de perfecţionarea pregătirii lor profesionale. 

Din colectivul de autori fac parte medici a căror experienţă profesiona- 
lă şi didactică bogată a constituit fundamentul acestei cărţi, dar şi medici 
mai tineri, care au contribuit cu entuziasm la redactarea acesteia. Tutu- 
ror le adresez calde mulţumiri pentru efortul şi implicarea lor, precum şi 
pentru disponibilitatea de a împărtăşi din cunoştinţele şi experienţa lor 
practică. Demersul redactării cărţii nu a fost deloc facil, întrucât a impus 
o selectare de multe ori dificilă din paleta largă a explorărilor funcţionale 

disponibile, în favoarea prezentării celor mai utilizate la ora actuală. 
De aceea, cartea trebuie privită ca un material didactic perfectibil, care 
va fi completat foarte probabil în viitorul apropiat cu un nou volum. 
Nu am dorit realizarea unei enciclopedii a tuturor testelor paraclinice 
disponibile, ci mai degrabă a unei cărţi utile în practica de zi cu zi, care 
să faciliteze stabilirea diagnosticului, spre beneficiul pacientului. 

In final, având în vedere complexitatea şi interdisciplinaritatea 
cazurilor cu care se confruntă medicul internist, am introdus în plus 
câteva date despre evaluarea statusului neuropsihiatric şi explorările 
paraclinice recomandate gravidelor. Tuturor celor interesaţi să ţină pasul 
cu cele mai importante explorări funcţionale din medicina internă şi 
specialităţile derivate, lectură plăcută şi utilă! 

Dr. Camelia Diaconu 

Electrocardiograma - noţiuni 
de bază 

Camelia Diaconu 


Electrocardiograma (ECG) cu 12 derivaţii este o înregistrare ce reflec- 
tă activitatea electrică a inimii şi oferă informaţii foarte valoroase asupra 
sănătăţii cordului. înregistrarea se realizează prin intermediul unui apa- 
rat numit electrocardiograf, compus din: 

- un sistem de electrozi şi cabluri; 

- un sistem electronic de amplificare; 

- un sistem de filtrare a zgomotelor; 

- un sistem de înregistrare care este diferit în funcţie de aparat: poa- 
te fi hârtie termosensibilă, cu cerneală, un tub catodic, ecranul 
computerului; 

- un sistem de derulare a hârtiei. 

Electrocardiografele pot fi cu 3, 6 sau 9 canale. 


Indicaţiile principale 

• Determinarea frecvenţei cardiace; 

• Determinarea ritmului cardiac şi tulburărilor de ritm; 

• Diagnosticul infarctului miocardic acut sau vechi; 

• Identificarea tulburărilor de conducere intracardiacă; 

• Identificarea hipertrofiei cardiace; 

• Diagnosticul bolii cardiace ischemice, miocarditei, pericarditei, ano- 
maliilor electrolitice, anomaliilor funcţionării pacemakerelor etc. 

Descrierea metodei 

Electrocardiograful se conectează la sursa de curent electric, se alimen- 
tează cu hârtie, se curăţă electrozii de resturi de gel. Se explică pacientu- 
lui în ce constă efectuarea electrocardiogramei. Se introduc în aparat da- 
tele personale ale pacientului: nume şi prenume, data naşterii, înălţimea, 
greutatea, sexul, data efectuării înregistrării. Pacientul se aşează pe pat în 
decubit dorsal, cu toracele şi membrele descoperite, fiind relaxat fizic şi 
psihic. Tegumentele se degresează cu alcool în zonele în care urmează să 
se plaseze electrozii, aplicându-se şi o pastă conducătoare de electricita- 
te (gel). Electrozii se plasează în următoarele poziţii (Fig. 1): 



Figura 1 . Amplasarea electrozilor pentru ECG 


- braţul drept: electrodul cu clemă roşie; 

- braţul stâng: electrodul cu clemă galbenă; 

- piciorul drept: electrodul cu clemă neagră; 

- piciorul stâng: electrodul cu clemă verde; 

- VI - în spaţiul IV intercostal parasternal drept; 

- V2 - în spaţiul IV intercostal parasternal stâng; 

- V3 - pe mijlocul liniei care uneşte V2 cu V4; 

- V4 - în spaţiul V intercostal pe linia medio-claviculară stângă; 

- V5 - pe o linie orizontală care trece prin V4 şi se intersectează cu li- 
nia axilară anterioară; 

- V6 - pe aceeaşi linie orizontală care trece prin V4 şi intersectează li- 
nia axilară medie. 

In afara acestor derivaţii, se mai foloseşte derivaţia V7 (electrodul se 
plasează la intersecţia liniei axilare posterioare cu orizontala care trece 
prin V4), V8 (electrodul plasat la intersecţia liniei verticale care trece 

prin vârful scapulei stângi cu aceeaşi orizontală care trece prin V4) sau 
derivaţii precordiale drepte (electrozii plasaţi pe hemitoracele drept, si- 
metric faţă de derivaţiile precordiale stângi). 

După plasarea corectă a electrozilor, se apasă butonul START al elec- 
trocardiografului şi se porneşte înregistrarea. Se verifică în permanenţă 
fixarea corectă a electrozilor. După terminarea înregistrării se apasă pe 
butonul STOP al aparatului, se îndepărtează electrozii, se curăţă tegu- 
mentele cu hârtie şi i se permite pacientului să se ridice şi să se îmbrace. 
Se scoate din aparat electrocardiograma înregistrată pe hârtie şi se veri- 
fică existenţa datelor de identificare ale pacientului. 


Componentele unei înregistrări ECG 

Semnalele electrice provenite de la nivelul cordului sunt detectate pe 
suprafaţa corpului de electrozi ataşaţi de torace şi de membrele superi- 
oare şi inferioare. Semnalele electrice sunt amplificate şi înregistrate gra- 
fic pe hârtie specială, care are un caroiaj caracteristic. Linia imaginară 
de-a lungul căreia se înregistrează diferenţa de potenţial dintre 2 electrozi 
amplasaţi în puncte diferite se numeşte derivaţie, fiecărei derivaţii cores- 
punzându-i un ax. Derivaţiile ECG sunt reprezentate de: 

- Derivaţii standard, bipolare: DI, DII şi DIII; 

- Derivaţii unipolare ale membrelor: aVL, aVR şi aVF; 

- Derivaţii unipolare precordiale: VI, V2, V3, V4, V5 şi V6. 

Pe hârtia ECG, fiecare căsuţă mică este un pătrat cu latura de 1 mm, 
iar căsuţele mari au 5 mm. Astfel, liniile groase orizontale se află la 
distanţa de 5 mm, iar liniile subţiri la distanţa de 1 mm. Pe axul ver- 
tical, liniile se află la distanţa de 1 mm şi reprezintă 0,1 mV. Pentru a 
calcula durata unei unde sau a unui segment este necesară cunoaşterea 
vitezei de derulare a hârtiei. Viteza normală de derulare a hârtiei de 
ECG este de 25 mm/s, de aceea liniile groase se găsesc la distanţă de 
0,20 secunde, iar liniile subţiri la 0,04 secunde (unui mm îi corespund 
0,04 secunde) (Fig. 2). Electrocardiograma este alcătuită din mai multe 
unde caracteristice, ce reflectă componentele diferite ale ciclului car- 
diac (Fig. 3). 

Figura 2. Hârtia ECG 

Figura 4. Undele unei electrocardiograme normale. 

Uncia P reprezintă depolarizarea atrială stângă şi dreaptă şi are urmă- 
toarele caracteristici: 

- durata undei P = 0,08 - 0,11 secunde; 

- amplitudinea < 0,25 mV (2,5 pătrăţele mici); 

- în ritmul sinusal, unda P este întotdeauna pozitivă în derivaţiile DI şi 
DII, inversată (negativă) în aVR şi variabilă în derivaţiile DIII şi aVL. 

- în VI este frecvent bifazică; 

- se vede cel mai bine în DII. 

Figura 5. Unda P normală. 


Intervalul PR se măsoară de la începutul undei P până la începutul 
complexului QRS şi reflectă durata conducerii prin nodul atrio-ventri- 
cular şi sistemul His-Purkinje: 

- un interval PR scurt poate reflecta preexcitarea sau o cale accesorie; 

- intervalul normal variază între 0,12 şi 0,21 secunde - 3-5 pătrăţele 
mici (mai scurt dacă frecvenţa cardiacă este mai mare); 

- segmentul PR reflectă distanţa dintre sfârşitul undei P şi începutul 
complexului QRS. 

Complexul QRS reflectă activitatea electrică a inimii generată de depo- 
larizarea ventriculară dreaptă şi stângă: 

- durata normală a complexului QRS este 0,06-0,1 s (mai puţin de 3 
pătrăţele mici). 

- amplitudinea complexului QRS (voltajul) este variabilă în funcţie de 
derivaţie. 

Segmentul ST reprezintă distanţa dintre finalul complexului QRS şi 
începutul undei T: 

- deşi este de regulă izoelectric în derivaţiile membrelor, uneori se poa- 
te întâlni o minimă supradenivelare în derivaţiile DIII şi aVF. 

- o subdenivelare uşoară a segmentului ST de până la 0,5 mm se poate 
întâlni în derivaţiile membrelor la indivizii sănătoşi. 

- în derivaţiile precordiale, supradenivelarea segmentului ST (de maxi- 
mum 1 mm) poate fi întâlnită la aproape toţi indivizii sănătoşi, mai 

ales în V2 şi V3. în V5 şi V6 supradenivelarea ST este rară, în absenţa 
unei patologii. Subdenivelarea segmentului ST în derivaţiile precordi- 
ale este considerată anormală. 

Unda T reflectă repolarizarea ventriculară. Este de regulă asimetrică, 
cu o pantă ascendentă lentă şi o revenire mai abruptă la linia izoelectrică. 

Intervalul QT se măsoară de la începutul complexului QRS până la 
sfârşitul undei T. Variază în funcţie de frecvenţa cardiacă, fiind cuprins 
între 0,35 şi 0,46 s. 

Unda U 

- Apare pe ECG după unda T şi are o amplitudine mică. 

- în majoritatea derivaţiilor este pozitivă, cu excepţia aVR, iar amplitu- 
dinea sa este de 5-25% din amplitudinea undei T. 

- Nu se observă întotdeauna pe ECG, ea reflectând repolarizarea siste- 
mului Purkinje din muşchii papilari. 

- Apare pe ECG în anumite tulburări electrolitice, tratament cu 
antiaritmice. 


Etapele interpretării electrocardiogramei 

1. Ritmul 

- Primul pas este de a determina dacă ritmul este regulat. Se caută pe 
ECG undele P situate înaintea complexelor QRS; dacă undele P sunt 
pozitive în cel puţin două dintre derivaţiile standard ale planului fron- 
tal (DI şi DII), indică un ritm sinusal. Dacă undele P sunt negative în 
derivaţiile DII, DIII şi aVF, se ia în considerare un ritm ectopic atrial 
sau joncţional. Dacă undele P nu au aceeaşi morfologie, se ia în con- 
siderare o aritmie atrială multifocală. 

- Distanţele R-R trebuie să fie egale. 

- Se caută pe ECG dacă fiecare undă P este urmată de complex QRS. 
Dacă nu, se urmăreşte dacă numărul undelor P este mai mare sau mai 
mic decât al complexelor QRS. 

- Se determină intervalul PR. 

- Se măsoară durata complexului QRS; este îngust (<0,125 s) sau larg 
(>0,125 s)? 

